|  |
| --- |
| ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਕਰਵਾਉਣ ਦੇ ਫ਼ੈਸਲੇ ਵਿੱਚ ਸਹਾਇਕ ਟੂਲ  ਕਿਤਾਬਚਾ |

## ਵਿਸ਼ਾ-ਸੂਚੀ

[ਇਸ ਟੂਲ ਦਾ ਉਦੇਸ਼ ਕੀ ਹੈ? 2](#_Toc203371129)

[ਫੇਫੜਿਆਂ ਦਾ ਕੈਂਸਰ ਕੀ ਹੈ? 2](#_Toc203371130)

[ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਕੀ ਹੁੰਦੀ ਹੈ? 2](#_Toc203371131)

[ਕੀ ਮੈਂ ਯੋਗ ਹਾਂ? 3](#_Toc203371132)

[ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਮੇਰੀ ਕਿਵੇਂ ਮੱਦਦ ਕਰ ਸਕਦੀ ਹੈ? 4](#_Toc203371133)

[ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਬਾਰੇ ਮੈਨੂੰ ਹੋਰ ਕੀ ਪਤਾ ਹੋਣਾ ਚਾਹੀਦਾ ਹੈ? 5](#_Toc203371134)

[ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਵਿੱਚ ਕੀ ਹੁੰਦਾ ਹੈ? 6](#_Toc203371135)

[ਮੇਰੇ ਸਕੈਨ ਤੋਂ ਬਾਅਦ ਕੀ ਹੁੰਦਾ ਹੈ? 7](#_Toc203371136)

[ਮੇਰਾ ਨਤੀਜਾ ਕੀ ਦੱਸਦਾ ਹੈ ਅਤੇ ਅੱਗੇ ਕੀ ਹੋਵੇਗਾ? 7](#_Toc203371137)

[ਫ਼ੈਸਲਾ ਸਹਾਇਕ ਟੂਲ 9](#_Toc203371138)

## ਇਸ ਟੂਲ ਦਾ ਉਦੇਸ਼ ਕੀ ਹੈ?

ਇਹ ਟੂਲ ਤੁਹਾਨੂੰ ਇਹ ਫ਼ੈਸਲਾ ਕਰਨ ਵਿੱਚ ਮੱਦਦ ਕਰ ਸਕਦਾ ਹੈ ਕਿ ਕੀ ਤੁਸੀਂ ਫੇਫੜਿਆਂ ਦੇ ਕੈਂਸਰ ਲਈ ਸਕ੍ਰੀਨਿੰਗ ਸ਼ੁਰੂ ਕਰਨਾ ਚਾਹੁੰਦੇ ਹੋ। ਬਹੁਤ ਸਾਰੇ ਲੋਕ ਸਕ੍ਰੀਨਿੰਗ ਦੇ ਫ਼ਾਇਦੇ ਵੇਖਦੇ ਹਨ ਅਤੇ ਮੰਨਦੇ ਹਨ ਕਿ ਕੈਂਸਰ ਲਈ ਸਕ੍ਰੀਨਿੰਗ ਕਰਵਾਉਣਾ ਇੱਕ ਚੰਗੀ ਚੀਜ਼ ਹੈ। ਸਕ੍ਰੀਨਿੰਗ ਕਈ ਤਰੀਕਿਆਂ ਨਾਲ ਤੁਹਾਡੀ ਮੱਦਦ ਕਰ ਸਕਦੀ ਹੈ, ਪਰ ਇੱਥੇ ਕੁੱਝ ਅਜਿਹੀਆਂ ਗੱਲਾਂ ਵੀ ਹਨ ਜੋ ਤੁਹਾਨੂੰ ਸਕ੍ਰੀਨਿੰਗ ਕਰਵਾਉਣ ਦਾ ਫ਼ੈਸਲਾ ਲੈਣ ਤੋਂ ਪਹਿਲਾਂ ਪਤਾ ਹੋਣੀਆਂ ਚਾਹੀਦੀਆਂ ਹਨ।

ਇਹ ਕਿਤਾਬਚਾ ਤੁਹਾਨੂੰ ਇਸ ਬਾਰੇ ਜਾਣਕਾਰੀ ਦੇਣ ਲਈ ਤਿਆਰ ਕੀਤਾ ਗਿਆ ਹੈ, ਤਾਂ ਜੋ ਤੁਸੀਂ ਇਹ ਫ਼ੈਸਲਾ ਜਾਣਕਾਰੀ ਨਾਲ ਕਰ ਸਕੋ ਕਿ ਕੀ ਤੁਸੀਂ ਸਕ੍ਰੀਨਿੰਗ ਕਰਵਾਉਣਾ ਚਾਹੁੰਦੇ ਹੋ ਜਾਂ ਨਹੀਂ। ਇਹ ਤੁਹਾਡਾ ਆਪਣਾ ਫ਼ੈਸਲਾ ਹੈ – ਸਕ੍ਰੀਨਿੰਗ ਕਰਵਾਉਣੀ ਹੈ ਜਾਂ ਨਹੀਂ, ਇਸ ਬਾਰੇ ਕੋਈ ਸਹੀ ਜਾਂ ਗ਼ਲਤ ਜਵਾਬ ਨਹੀਂ ਹੈ।

## ਫੇਫੜਿਆਂ ਦਾ ਕੈਂਸਰ ਕੀ ਹੈ?

ਫੇਫੜਿਆਂ ਦਾ ਕੈਂਸਰ ਇੱਕ ਅਜਿਹਾ ਕੈਂਸਰ ਹੈ ਜੋ ਫੇਫੜਿਆਂ ਵਿੱਚ ਸ਼ੁਰੂ ਹੁੰਦਾ ਹੈ। ਸੈੱਲਾਂ ਦਾ ਇੱਕ ਗੁੱਛਾ ਜੋ ਆਮ ਨਹੀਂ ਹੁੰਦਾ, ਬੇਕਾਬੂ ਹੋ ਕੇ ਵੱਧਣਾ ਸ਼ੁਰੂ ਕਰ ਦਿੰਦਾ ਹੈ ਅਤੇ ਇਹ ਸਰੀਰ ਦੇ ਹੋਰ ਹਿੱਸਿਆਂ ਵਿੱਚ ਵੀ ਫ਼ੈਲ ਸਕਦਾ ਹੈ।

## ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਕੀ ਹੁੰਦੀ ਹੈ?

ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਵਿੱਚ ਬਿਨਾਂ ਲੱਛਣਾਂ ਵਾਲੇ ਲੋਕਾਂ (ਜਿਵੇਂ ਕਿ ਤੁਹਾਨੂੰ ਬਿਨਾਂ ਕਿਸੇ ਵਜ੍ਹਾ ਦੇ ਲਗਾਤਾਰ ਖੰਘ ਨਹੀਂ ਆਉਂਦੀ ਹੈ ਜਾਂ ਖੰਘ ਵਿੱਚ ਖ਼ੂਨ ਨਹੀਂ ਆ ਰਿਹਾ ਹੈ) ਦਾ ਘੱਟ-ਰੇਡੀਏਸ਼ਨ ਵਾਲਾ ਕੰਪਿਊਟਡ ਟੋਮੋਗ੍ਰਾਫੀ (ਘੱਟ-ਰੇਡੀਏਸ਼ਨ ਵਾਲਾ CT) ਸਕੈਨ ਕੀਤਾ ਜਾਂਦਾ ਹੈ, ਤਾਂ ਜੋ ਕੈਂਸਰ ਦੇ ਸ਼ੁਰੂਆਤੀ ਲੱਛਣਾਂ ਦੀ ਜਾਂਚ ਕੀਤੀ ਜਾ ਸਕੇ।

ਫੇਫੜਿਆਂ ਦੇ ਕੈਂਸਰ ਦਾ ਜਲਦੀ ਪਤਾ ਲਗਾਉਣ ਨਾਲ ਇਲਾਜ ਦੇ ਵਿਕਲਪ ਵੱਧ ਜਾਂਦੇ ਹਨ ਅਤੇ ਤੁਹਾਨੂੰ ਠੀਕ ਹੋਣ ਦਾ ਬਿਹਤਰ ਮੌਕਾ ਮਿਲਦਾ ਹੈ।

ਮੈਡੀਕੇਅਰ ਵਾਲੇ ਲੋਕਾਂ ਲਈ ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਲਈ ਘੱਟ-ਰੇਡੀਏਸ਼ਨ ਵਾਲੇ CT ਸਕੈਨ ਮੁਫ਼ਤ ਹਨ।

## ਕੀ ਮੈਂ ਯੋਗ ਹਾਂ?

ਜੇਕਰ ਤੁਸੀਂ ਹੇਠਾਂ ਦਿੱਤੇ ਸਾਰੇ ਮਾਪਦੰਡ ਪੂਰੇ ਕਰਦੇ ਹੋ ਤਾਂ ਤੁਸੀਂ ਪ੍ਰੋਗਰਾਮ ਲਈ ਯੋਗ ਹੋ:

|  |
| --- |
| **ਤੁਹਾਡੀ ਉਮਰ 50 ਤੋਂ 70 ਸਾਲ ਹੋਣੀ ਚਾਹੀਦੀ ਹੈ**  ਅਤੇ    **ਤੁਹਾਨੂੰ ਫੇਫੜਿਆਂ ਦੇ ਕੈਂਸਰ ਦੇ ਕੋਈ ਲੱਛਣ ਜਾਂ ਨਿਸ਼ਾਨੀ ਨਹੀਂ ਹੋਣੀ ਚਾਹੀਦੀ** (ਉਦਾਹਰਨ ਵਜੋਂ: ਬਿਨਾਂ ਕਿਸੇ ਕਾਰਨ ਦੇ ਲਗਾਤਾਰ ਖੰਘ, ਖੰਘਦੇ ਹੋਏ ਖ਼ੂਨ ਆਉਣਾ, ਬਿਨਾਂ ਕਿਸੇ ਕਾਰਨ ਸਾਹ ਚੜ੍ਹਨਾ)  ਅਤੇ    **ਜੋ ਤੰਬਾਕੂ ਵਾਲੀਆਂ ਸਿਗਰਟਾਂ ਪੀਂਦੇ ਹਨ ਜਾਂ ਪਹਿਲਾਂ ਸਿਗਰਟਨੋਸ਼ੀ ਕਰਦੇ ਰਹੇ ਹੋਣ** (ਜਿਨ੍ਹਾਂ ਸਿਗਰਟਨੋਸ਼ੀ ਛੱਡੀ ਹੈ ਪਰ 10 ਸਾਲ ਤੋਂ ਘੱਟ ਸਮਾਂ ਹੋਇਆ ਹੈ)  ਅਤੇ    **ਜਿੰਨ੍ਹਾਂ ਦਾ ਤੰਬਾਕੂ ਵਾਲੀ ਸਿਗਰਟ ਪੀਣ ਦਾ ਇਤਿਹਾਸ ਘੱਟੋ-ਘੱਟ 30 ਪੈਕ-ਸਾਲ ਦਾ ਹੈ** (ਉਦਾਹਰਨ ਵਜੋਂ, 30 ਸਾਲਾਂ ਲਈ ਹਰ ਰੋਜ਼ ਇੱਕ ਪੈਕ, ਜਾਂ 15 ਸਾਲਾਂ ਲਈ ਇੱਕ ਦਿਨ ਵਿੱਚ 2 ਪੈਕ ਪੀਤੇ ਹਨ) |

**ਇਹ ਦੇਖਣ ਲਈ ਕਿ ਕੀ ਤੁਸੀਂ ਯੋਗ ਹੋ, ਆਪਣੇ ਸਿਹਤ ਸੰਭਾਲ ਪ੍ਰਦਾਤਾ ਨਾਲ ਗੱਲ ਕਰੋ।**

## ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਮੇਰੀ ਕਿਵੇਂ ਮੱਦਦ ਕਰ ਸਕਦੀ ਹੈ?

ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਦੇ ਫ਼ਾਇਦਿਆਂ ਵਿੱਚ ਇਹ ਸ਼ਾਮਲ ਹਨ:

### ਫੇਫੜਿਆਂ ਦੇ ਕੈਂਸਰ ਨੂੰ ਜਲਦੀ ਲੱਭਣ ਵਿੱਚ ਮੱਦਦ ਕਰਦੀ ਹੈ

ਜਦੋਂ ਕੈਂਸਰ ਦਾ ਜਲਦੀ ਪਤਾ ਲੱਗ ਜਾਂਦਾ ਹੈ ਤਾਂ ਇਲਾਜ ਦੇ ਵਧੇਰੇ ਵਿਕਲਪ ਹੁੰਦੇ ਹਨ ਅਤੇ ਠੀਕ ਹੋਣ ਦੀ ਬਿਹਤਰ ਸੰਭਾਵਨਾ ਹੁੰਦੀ ਹੈ।

### ਮਨ ਦੀ ਸ਼ਾਂਤੀ

ਸਕ੍ਰੀਨਿੰਗ ਨਾ ਸਿਰਫ਼ ਫੇਫੜਿਆਂ ਦੇ ਕੈਂਸਰ ਦੀ ਸੰਭਾਵਨਾ ਨੂੰ ਰੱਦ ਕਰ ਸਕਦੀ ਹੈ, ਸਗੋਂ ਫੇਫੜਿਆਂ ਦੀਆਂ ਹੋਰ ਬਿਮਾਰੀਆਂ ਦਾ ਵੀ ਪਤਾ ਲਗਾ ਸਕਦੀ ਹੈ। ਘੱਟ-ਰੇਡੀਏਸ਼ਨ ਵਾਲਾ CT ਸਕੈਨ ਤੁਹਾਨੂੰ ਤੁਹਾਡੇ ਫੇਫੜਿਆਂ ਦੀ ਸਿਹਤ ਬਾਰੇ ਭਰੋਸਾ ਪ੍ਰਦਾਨ ਕਰ ਸਕਦਾ ਹੈ।

### ਸਿਗਰਟਨੋਸ਼ੀ ਕਰਨ ਦੇ ਇਤਿਹਾਸ ਬਾਰੇ ਗੱਲ ਕਰਨ ਅਤੇ ਜੇਕਰ ਤੁਸੀਂ ਛੱਡਣਾ ਚਾਹੋ ਤਾਂ ਸਹਾਇਤਾ ਲੈਣ ਦਾ ਮੌਕਾ ਦਿੰਦੀ ਹੈ

ਸਕ੍ਰੀਨਿੰਗ ਕਰਵਾਉਣ ਲਈ ਤੁਹਾਨੂੰ ਸਿਗਰਟਨੋਸ਼ੀ ਛੱਡਣ ਦੀ ਲੋੜ ਨਹੀਂ ਹੈ, ਪਰ ਸਿਗਰਟਨੋਸ਼ੀ ਛੱਡਣਾ ਫੇਫੜਿਆਂ ਦੇ ਕੈਂਸਰ ਅਤੇ ਹੋਰ ਫੇਫੜਿਆਂ ਦੀਆਂ ਬਿਮਾਰੀਆਂ ਤੋਂ ਬਚਾਅ ਵਿੱਚ ਮੱਦਦ ਕਰ ਸਕਦਾ ਹੈ, ਜਿਸ ਨਾਲ ਤੁਸੀਂ ਲੰਮੀ ਅਤੇ ਸਿਹਤਮੰਦ ਜ਼ਿੰਦਗੀ ਜੀਅ ਸਕਦੇ ਹੋ।

## ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਬਾਰੇ ਮੈਨੂੰ ਹੋਰ ਕੀ ਪਤਾ ਹੋਣਾ ਚਾਹੀਦਾ ਹੈ?

ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਵਿੱਚ ਹਿੱਸਾ ਲੈਂਦੇ ਸਮੇਂ ਚਿੰਤਤ ਮਹਿਸੂਸ ਕਰਨਾ ਆਮ ਗੱਲ ਹੈ। ਲਗਭਗ 22-51% ਲੋਕਾਂ ਨੂੰ, ਜੋ ਸਕ੍ਰੀਨਿੰਗ ਕਰਵਾਉਂਦੇ ਹਨ, ਉਨ੍ਹਾਂ ਦੇ ਪਹਿਲੇ ਸਕੈਨ ਵਿੱਚ ਗਿਲ੍ਹਟੀਆਂ ਮਿਲਦੀਆਂ ਹਨ। ਇਨ੍ਹਾਂ ਗਿਲ੍ਹਟੀਆਂ ਵਿੱਚੋਂ 95% ਤੋਂ ਵੱਧ ਗਿਲ੍ਹਟੀਆਂ ਫੇਫੜਿਆਂ ਦਾ ਕੈਂਸਰ ਨਹੀਂ ਹੁੰਦੀਆਂ। ਫਿਰ ਵੀ, ਸਕੈਨ ਕਰਵਾਉਣਾ, ਨਤੀਜਿਆਂ ਦੀ ਉਡੀਕ ਕਰਨਾ ਜਾਂ ਹੋਰ ਸਕੈਨ ਜਾਂ ਟੈਸਟ ਕਰਵਾਉਣਾ ਤਣਾਅਪੂਰਨ ਹੋ ਸਕਦਾ ਹੈ। ਉਪਲਬਧ ਸਹਾਇਤਾ ਬਾਰੇ ਜਾਣਨ ਲਈ ਆਪਣੇ ਸਿਹਤ ਸੰਭਾਲ ਪ੍ਰਦਾਤਾ ਨਾਲ ਗੱਲ ਕਰੋ।

### ਝੂਠੇ ਸਕਾਰਾਤਮਕ ਨਤੀਜੇ

ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਨਾਲ ਕਈ ਵਾਰ ਝੂਠਾ ਸਕਾਰਾਤਮਕ ਨਤੀਜਾ ਆ ਸਕਦਾ ਹੈ (ਭਾਵ ਸਕੈਨ ਦਾ ਨਤੀਜਾ ਇਹ ਦਰਸਾਉਂਦਾ ਹੈ ਕਿ ਤੁਹਾਨੂੰ ਕੈਂਸਰ ਹੋ ਸਕਦਾ ਹੈ, ਪਰ ਅੱਗੇ ਦੀ ਜਾਂਚ ਦੱਸਦੀ ਹੈ ਕਿ ਤੁਹਾਨੂੰ ਕੈਂਸਰ ਨਹੀਂ ਹੈ)। ਕਿਸੇ ਵੀ ਸਕ੍ਰੀਨਿੰਗ ਜਾਂ ਡਾਕਟਰੀ ਜਾਂਚ ਦੇ ਨਾਲ ਝੂਠੇ ਸਕਾਰਾਤਮਕ ਨਤੀਜੇ ਆ ਸਕਦੇ ਹਨ।

### ਓਵਰਡਾਇਗਨੋਸਿਸ

ਕੁੱਝ ਕੈਂਸਰ ਬਹੁਤ ਹੌਲੀ-ਹੌਲੀ ਵੱਧਦੇ ਹਨ ਅਤੇ ਸ਼ਾਇਦ ਤੁਹਾਡੇ ਜੀਵਨਕਾਲ ਦੌਰਾਨ ਸਮੱਸਿਆਵਾਂ ਪੈਦਾ ਨਾ ਕਰ ਸਕਣ। ਇਸਨੂੰ 'ਓਵਰਡਾਇਗਨੋਸਿਸ' (ਵਧੇਰੇ ਜਾਂਚ) ਕਿਹਾ ਜਾਂਦਾ ਹੈ ਅਤੇ ਇਹ ਫੇਫੜਿਆਂ ਦੇ ਕੈਂਸਰ ਦੀ ਜਾਂਚ ਦੌਰਾਨ ਪਾਏ ਜਾਣ ਵਾਲੇ 30 ਵਿੱਚੋਂ 1 ਮਾਮਲਿਆਂ ਵਿੱਚ ਹੁੰਦਾ ਹੈ। ਜ਼ਰੂਰਤ ਤੋਂ ਵੱਧ ਜਾਂਚਾਂ ਕਿਸੇ ਵੀ ਸਕ੍ਰੀਨਿੰਗ ਜਾਂ ਟੈਸਟ ਨਾਲ ਹੋ ਸਕਦੇ ਹਨ।

### ਰੇਡੀਏਸ਼ਨ ਦੇ ਸੰਪਰਕ ਵਿੱਚ ਆਉਣਾ

ਘੱਟ-ਰੇਡੀਏਸ਼ਨ ਵਾਲਾ CT ਸਕੈਨ ਉੱਚ ਗੁਣਵੱਤਾ ਵਾਲੇ ਚਿੱਤਰ ਲੈਣ ਦੇ ਲਈ ਸੰਭਵ ਤੌਰ 'ਤੇ ਸਭ ਤੋਂ ਘੱਟ ਰੇਡੀਏਸ਼ਨ ਦੀ ਵਰਤੋਂ ਕਰਦਾ ਹੈ। ਇਹ ਰੋਜ਼ਮਰ੍ਹਾ ਦੀ ਜ਼ਿੰਦਗੀ ਵਿੱਚ ਕੁਦਰਤੀ ਤੌਰ 'ਤੇ ਮਿਲਣ ਵਾਲੀ ਰੇਡੀਏਸ਼ਨ ਦੇ ਇੱਕ ਸਾਲ ਦੇ ਸੰਪਰਕ ਨਾਲੋਂ ਘੱਟ ਹੁੰਦੀ ਹੈ। ਜੇਕਰ ਤੁਹਾਡੇ ਵਿੱਚ ਗਿਲ੍ਹਟੀ ਲੱਭਦੀ ਹੈ, ਤਾਂ ਇਹ ਜਾਣਨ ਲਈ ਕਿ ਕੀ ਇਹ ਕੈਂਸਰ ਹੈ ਜਾਂ ਨਹੀਂ, ਤੁਹਾਨੂੰ ਹੋਰ ਸਕੈਨ ਕਰਵਾਉਣ ਦੀ ਲੋੜ ਪੈ ਸਕਦੀ ਹੈ। ਇਹ ਘੱਟ ਪੱਧਰ ਦੀ, ਸੁਰੱਖਿਅਤ ਰੇਡੀਏਸ਼ਨ ਹੈ ਜੋ ਜਲਦੀ ਪਤਾ ਲਗਾਉਣ ਵਿੱਚ ਮਦਦਗਾਰ ਹੋ ਸਕਦੀ ਹੈ।

### ਫੇਫੜਿਆਂ ਦੇ ਕੈਂਸਰ ਨਾਲ ਸੰਬੰਧਿਤ ਨਾ ਹੋਣ ਵਾਲੇ ਵਾਧੂ ਨਤੀਜੇ

ਕਈ ਵਾਰ ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਹੋਰ ਸਮੱਸਿਆਵਾਂ ਨੂੰ ਵੀ ਸਾਹਮਣੇ ਲਿਆਉਂਦੀ ਹੈ, ਜਿਨ੍ਹਾਂ ਦਾ ਹੱਲ ਤੁਹਾਡਾ ਸਿਹਤ ਸੰਭਾਲ ਪ੍ਰਦਾਤਾ ਕਰ ਸਕਦਾ ਹੈ। ਇਸ ਸਕੈਨ ਵਿੱਚ ਅਜਿਹੀਆਂ ਚੀਜ਼ਾਂ ਦਿਖਾਈ ਦੇ ਸਕਦੀਆਂ ਹਨ ਜੋ ਫੇਫੜਿਆਂ (ਕੈਂਸਰ ਤੋਂ ਇਲਾਵਾ, ਜਿਵੇਂ ਕਿ ਐਮਫਾਇਸੀਮਾ) ਜਾਂ ਫੇਫੜਿਆਂ ਤੋਂ ਬਾਹਰ (ਜਿਵੇਂ ਕਿ ਦਿਲ ਦੀ ਬਿਮਾਰੀ) ਨਾਲ ਸੰਬੰਧਿਤ ਹੋ ਸਕਦੀਆਂ ਹਨ। ਇਨ੍ਹਾਂ ਗੱਲਾਂ ਦਾ ਪਤਾ ਲੱਗਣ ਨਾਲ ਜਾਨ ਬਚਾਉਣ ਵਾਲਾ ਇਲਾਜ ਹੋ ਸਕਦਾ ਹੈ, ਪਰ ਇਸ ਲਈ ਹੋਰ ਜਾਂਚਾਂ ਦੀ ਲੋੜ ਹੋ ਸਕਦੀ ਹੈ ਅਤੇ ਤੁਹਾਨੂੰ ਚਿੰਤਾ ਵੀ ਹੋ ਸਕਦੀ ਹੈ।

| **ਮੁੱਖ ਸਵਾਲ** | **ਸਕ੍ਰੀਨਿੰਗ** | **ਸਕ੍ਰੀਨਿੰਗ ਨਹੀਂ** |
| --- | --- | --- |
| ਸ਼ੁਰੂਆਤੀ ਪੜਾਅ 'ਤੇ ਫੇਫੜਿਆਂ ਦੇ ਕੈਂਸਰ ਦਾ ਪਤਾ ਲੱਗਣ ਦੀਆਂ ਸੰਭਾਵਨਾਵਾਂ ਕੀ ਹਨ? | 100 ਵਿੱਚੋਂ 70 ਕੇਸਾਂ ਵਿੱਚ ਫੇਫੜਿਆਂ ਦਾ ਕੈਂਸਰ ਸ਼ੁਰੂਆਤੀ ਪੜਾਅ ਵਿੱਚ ਲੱਭ ਜਾਂਦਾ ਹੈ1। | 100 ਵਿੱਚੋਂ 7 ਕੇਸਾਂ ਵਿੱਚ ਫੇਫੜਿਆਂ ਦਾ ਕੈਂਸਰ ਸ਼ੁਰੂਆਤੀ ਪੜਾਅ ਵਿੱਚ ਲੱਭ ਜਾਂਦਾ ਹੈ1। |
| ਇਹ ਗੱਲ ਦੀਆਂ ਕੀ ਸੰਭਾਵਨਾਵਾਂ ਹਨ ਕਿ ਸਕੈਨ ਦੇ ਨਤੀਜੇ ਫੇਫੜਿਆਂ ਦਾ ਕੈਂਸਰ ਹੋਣ ਦਾ ਸੁਝਾਅ ਦੇਣ, ਪਰ ਅੱਗੇ ਦੀਆਂ ਜਾਂਚਾਂ ਤੋਂ ਪਤਾ ਲੱਗਦਾ ਹੈ ਕਿ ਤੁਹਾਨੂੰ ਫੇਫੜਿਆਂ ਦਾ ਕੈਂਸਰ ਨਹੀਂ ਹੈ? | ਜਿਨ੍ਹਾਂ ਲੋਕਾਂ ਦੀ ਸਕ੍ਰੀਨਿੰਗ ਹੁੰਦੀ ਹੈ, ਉਨ੍ਹਾਂ ਵਿੱਚੋਂ ਲਗਭਗ 100 ਵਿੱਚੋਂ 3 ਲੋਕਾਂ ਵਿੱਚ ਜ਼ਿਆਦਾ ਜਾਂ ਬਹੁਤ ਜ਼ਿਆਦਾ ਜ਼ੋਖਮ ਵਾਲੀ ਗਿਲ੍ਹਟੀ ਮਿਲ ਸਕਦੀ ਹੈ1। ਇਹ ਦੇਖਣ ਲਈ ਕਿ ਕੀ ਜ਼ਿਆਦਾ ਜਾਂ ਬਹੁਤ ਜ਼ਿਆਦਾ ਜ਼ੋਖਮ ਵਾਲੀ ਗਿਲ੍ਹਟੀ ਕੈਂਸਰ ਹੈ ਜਾਂ ਨਹੀਂ, ਤੁਹਾਡਾ ਸਿਹਤ ਸੰਭਾਲ ਪ੍ਰਦਾਤਾ ਹੋਰ ਜਾਂਚ ਦਾ ਸੁਝਾਅ ਦੇ ਸਕਦਾ ਹੈ। ਜਿਨ੍ਹਾਂ ਵਿੱਚ ਜ਼ਿਆਦਾ ਜਾਂ ਬਹੁਤ ਜ਼ਿਆਦਾ ਜ਼ੋਖਮ ਵਾਲੀ ਗਿਲ੍ਹਟੀ ਮਿਲਦੀ ਹੈ, ਉਨ੍ਹਾਂ ਵਿੱਚੋਂ ਅੱਧ ਤੋਂ ਘੱਟ ਲੋਕਾਂ ਨੂੰ ਫੇਫੜਿਆਂ ਦਾ ਕੈਂਸਰ ਹੁੰਦਾ ਹੈ। | ਜੋ ਲੋਕ ਸਕ੍ਰੀਨਿੰਗ ਨਹੀਂ ਕਰਵਾਉਂਦੇ, ਉਹ ਬੇਲੋੜੇ ਡਾਕਟਰੀ ਟੈਸਟ ਹੋਣ ਦੀ ਸੰਭਾਵਨਾ ਤੋਂ ਬਚ ਜਾਣਗੇ, ਪਰ ਉਹਨਾਂ ਨੂੰ ਬਿਨਾਂ ਲੱਛਣ ਵਾਲਾ ਸ਼ੁਰੂਆਤੀ ਫੇਫੜਿਆਂ ਦਾ ਕੈਂਸਰ ਲੱਭਣ ਦਾ ਮੌਕਾ ਵੀ ਨਹੀਂ ਮਿਲੇਗਾ। |
| ਸਕੈਨ ਵਿੱਚ ਫੇਫੜਿਆਂ ਦੇ ਕੈਂਸਰ ਤੋਂ ਇਲਾਵਾ ਹੋਰ ਕੁੱਝ ਮਿਲਣ ਦੀਆਂ ਕੀ ਸੰਭਾਵਨਾਵਾਂ ਹਨ? | ਕਈ ਵਾਰ ਸਕੈਨ ਵਿੱਚ ਅਜਿਹੀਆਂ ਚੀਜ਼ਾਂ ਮਿਲਦੀਆਂ ਹਨ ਜਿਨ੍ਹਾਂ ਲਈ ਹੋਰ ਟੈਸਟਾਂ ਦੀ ਲੋੜ ਹੁੰਦੀ ਹੈ, ਅਤੇ ਕਈ ਵਾਰ ਸਕੈਨ ਵਿੱਚ ਹੋਰ ਗੰਭੀਰ ਬਿਮਾਰੀਆਂ ਦਾ ਪਤਾ ਲੱਗ ਜਾਂਦਾ ਹੈ ਜਿਨ੍ਹਾਂ ਦਾ ਇਲਾਜ ਕਰਨਾ ਲਾਜ਼ਮੀ ਹੁੰਦਾ ਹੈ। ਇਹ ਇਲਾਜ ਤੁਹਾਡੀ ਜ਼ਿੰਦਗੀ ਬਚਾਅ ਸਕਦੇ ਹਨ। | ਜੋ ਲੋਕ ਸਕ੍ਰੀਨਿੰਗ ਨਹੀਂ ਕਰਵਾਉਂਦੇ, ਉਹ ਵਾਧੂ ਡਾਕਟਰੀ ਟੈਸਟ ਕਰਵਾਉਣ ਤੋਂ ਤਾਂ ਬਚ ਜਾਂਦੇ ਹਨ, ਪਰ ਉਹਨਾਂ ਨੂੰ ਸ਼ੁਰੂਆਤ ਵਿੱਚ ਹੋਰ ਇਲਾਜਯੋਗ ਸਿਹਤ ਸਮੱਸਿਆਵਾਂ ਨੂੰ ਜਲਦੀ ਲੱਭਣ ਦਾ ਮੌਕਾ ਵੀ ਨਹੀਂ ਮਿਲੇਗਾ। |

1ਇਹ ਜਾਣਕਾਰੀ ਰੈਂਡਮਾਈਜ਼ਡ ਕੰਟਰੋਲ ਟ੍ਰਾਇਲਾਂ 'ਚੋਂ ਮਿਲੇ ਸਭ ਤੋਂ ਵਧੀਆ ਅੰਕੜਿਆਂ 'ਤੇ ਆਧਾਰਿਤ ਹੈ।

## ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਵਿੱਚ ਕੀ ਹੁੰਦਾ ਹੈ?

### ਕਿੰਨੇ-ਕਿੰਨੇ ਸਮੇਂ ਬਾਅਦ?

* ਜੇਕਰ ਨਤੀਜੇ ਆਮ ਵਰਗੇ ਹਨ (ਬਹੁਤ ਘੱਟ ਜ਼ੋਖਮ ਹੈ) ਅਤੇ ਕੋਈ ਮਹੱਤਵਪੂਰਨ ਗੱਲ ਨਹੀਂ ਮਿਲੀ, ਤਾਂ ਹਰ ਦੋ ਸਾਲਾਂ ਵਿੱਚ ਇੱਕ ਵਾਰ।
* ਜੇਕਰ ਸਕੈਨ ਵਿੱਚ ਕੁੱਝ ਮਿਲਦਾ ਹੈ ਤਾਂ ਵਧੇਰੇ ਵਾਰ।

### ਮੈਂ ਤਿਆਰੀ ਕਿਵੇਂ ਕਰਾਂ?

* ਆਪਣੇ ਸਿਹਤ ਸੰਭਾਲ ਪ੍ਰਦਾਤਾ ਕੋਲੋਂ ਘੱਟ-ਰੇਡੀਏਸ਼ਨ ਵਾਲੇ CT ਸਕੈਨ ਲਈ ਬੇਨਤੀ ਫਾਰਮ ਲਓ।
* ਆਪਣੇ ਸਕੈਨ ਨੂੰ ਔਨਲਾਈਨ, ਫ਼ੋਨ ਰਾਹੀਂ ਜਾਂ ਜਾਂ ਵਿਅਕਤੀਗਤ ਤੌਰ 'ਤੇ ਜਾ ਕੇ ਬੁੱਕ ਕਰੋ। ਉਹਨਾਂ ਨੂੰ ਦੱਸੋ ਕਿ ਤੁਸੀਂ ਫੇਫੜਿਆਂ ਦੇ ਕੈਂਸਰ ਦਾ ਰਾਸ਼ਟਰੀ ਸਕ੍ਰੀਨਿੰਗ ਪ੍ਰੋਗਰਾਮ ਵਿੱਚ ਹਿੱਸਾ ਲੈ ਰਹੇ ਹੋ।
* ਆਪਣਾ ਸਕੈਨ ਬੇਨਤੀ ਫਾਰਮ ਅਤੇ ਮੈਡੀਕੇਅਰ ਕਾਰਡ ਨਾਲ ਲੈ ਕੇ ਜਾਣਾ ਯਕੀਨੀ ਬਣਾਓ।
* ਆਰਾਮਦਾਇਕ ਕੱਪੜੇ ਪਾਓ। ਸਕੈਨ ਲਈ ਤੁਹਾਨੂੰ ਗਾਊਨ ਪਾਉਣ ਦੀ ਲੋੜ ਪੈ ਸਕਦੀ ਹੈ।
* ਜੇਕਰ ਤੁਹਾਨੂੰ ਗਾਊਨ ਪਾਉਣ ਜਾਂ ਸਕੈਨ ਵਾਲੀ ਮੇਜ਼ 'ਤੇ ਬੈਠਣ ਲਈ ਮੱਦਦ ਦੀ ਲੋੜ ਹੋਵੇ, ਤਾਂ ਕਲੀਨਿਕ ਨੂੰ ਪਹਿਲਾਂ ਹੀ ਦੱਸ ਦਿਓ।
* ਸਕੈਨ ਤੋਂ ਪਹਿਲਾਂ ਭੁੱਖੇ ਰਹਿਣ ਦੀ ਕੋਈ ਲੋੜ ਨਹੀਂ ਹੈ।

### ਉਸ ਦਿਨ ਕੀ ਹੁੰਦਾ ਹੈ?

* ਤੁਹਾਨੂੰ ਆਪਣੀ ਸਿਹਤ ਦੀ ਜਾਂਚ ਪੂਰੀ ਕਰਨ ਅਤੇ ਲੰਬਾਈ ਤੇ ਵਜ਼ਨ ਮਾਪਣ ਲਈ ਕਿਹਾ ਜਾ ਸਕਦਾ ਹੈ। ਤੁਹਾਨੂੰ ਪੁੱਛਿਆ ਜਾ ਸਕਦਾ ਹੈ ਕਿ ਕੀ ਤੁਸੀਂ ਆਪਣੀਆਂ ਬਾਂਹਾਂ 5-10 ਮਿੰਟ ਲਈ ਸਿਰ ਤੋਂ ਉੱਪਰ ਚੁੱਕ ਸਕਦੇ ਹੋ।
* ਤੁਸੀਂ ਆਪਣੀਆਂ ਬਾਂਹਾਂ ਸਿਰ ਤੋਂ ਉੱਪਰ ਰੱਖਕੇ ਮੇਜ਼ ਉੱਤੇ ਆਪਣੀ ਪਿੱਠ ਦੇ ਭਾਰ ਲੇਟ ਜਾਓਗੇ। ਤੁਹਾਨੂੰ ਕੁੱਝ ਸਕਿੰਟਾਂ ਲਈ ਆਪਣਾ ਸਾਹ ਰੋਕਣਾ ਪਵੇਗਾ ਅਤੇ ਹਿੱਲੋ ਨਾ। ਰੇਡੀਓਗ੍ਰਾਫਰ ਤੁਹਾਡੀ ਛਾਤੀ ਦੀਆਂ ਫ਼ੋਟੋਆਂ ਖਿੱਚੇਗਾ। ਇਸ ਸਕੈਨ ਲਈ ਤੁਹਾਨੂੰ ਕਿਸੇ ਵੀ ਕਿਸਮ ਦੀ ਸੂਈ ਲਗਾਏ ਜਾਣ ਦੀ ਲੋੜ ਨਹੀਂ ਪਵੇਗੀ।
* ਇਸ ਸਕੈਨ ਵਿੱਚ ਲਗਭਗ 10 ਸਕਿੰਟ ਲੱਗਣਗੇ, ਅਤੇ ਤੁਹਾਨੂੰ ਕੋਈ ਦਰਦ ਮਹਿਸੂਸ ਨਹੀਂ ਹੋਵੇਗਾ।
* ਤੁਹਾਡੀ ਮੁਲਾਕਾਤ ਵਿੱਚ ਲਗਭਗ 10 ਤੋਂ 15 ਮਿੰਟ ਲੱਗਣਗੇ।

### ਮੈਂ ਉੱਥੇ ਕਿਵੇਂ ਪਹੁੰਚਾਂ?

* ਆਪਣੇ ਸਿਹਤ ਸੰਭਾਲ ਪ੍ਰਦਾਤਾ ਤੋਂ ਪੁੱਛੋ ਕਿ ਤੁਹਾਡੇ ਇਲਾਕੇ ਵਿੱਚ ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਕਿੱਥੇ ਕੀਤੀ ਜਾਂਦੀ ਹੈ। ਇਸ ਵਿੱਚ ਕੁੱਝ ਪੇਂਡੂ ਅਤੇ ਦੂਰ-ਦਰਾਜ਼ ਇਲਾਕਿਆਂ ਲਈ "ਹਾਰਟ ਆਫ਼ ਆਸਟ੍ਰੇਲੀਆ" ਦੀ ਮੋਬਾਈਲ ਸਕ੍ਰੀਨਿੰਗ ਟਰੱਕ ਵੀ ਸ਼ਾਮਲ ਹੈ।

### ਕੀ ਪਰਿਵਾਰਕ ਮੈਂਬਰ, ਦੋਸਤ ਜਾਂ ਦੇਖਭਾਲ ਕਰਨ ਵਾਲੇ ਨਾਲ ਮੌਜ਼ੂਦ ਹੋ ਸਕਦੇ ਹਨ?

* ਜੇਕਰ ਤੁਸੀਂ ਚਾਹੋ ਤਾਂ ਆਪਣੇ ਨਾਲ ਕਿਸੇ ਦੋਸਤ ਜਾਂ ਪਰਿਵਾਰਕ ਮੈਂਬਰ ਨੂੰ ਲੈ ਕੇ ਜਾਣ ਦੀ ਯੋਜਨਾ ਬਣਾਓ।

### ਘੱਟ-ਰੇਡੀਏਸ਼ਨ ਵਾਲੇ CT ਸਕੈਨ ਦੀ ਕੀਮਤ ਕਿੰਨੀ ਹੈ?

* ਘੱਟ-ਰੇਡੀਏਸ਼ਨ ਵਾਲਾ CT ਸਕੈਨ ਮੈਡੀਕੇਅਰ ਹੇਠ ਮੁਫ਼ਤ ਹੈ।

## ਮੇਰੇ ਸਕੈਨ ਤੋਂ ਬਾਅਦ ਕੀ ਹੁੰਦਾ ਹੈ?

ਤੁਹਾਡਾ ਸਿਹਤ ਸੰਭਾਲ ਪ੍ਰਦਾਤਾ ਤੁਹਾਡੇ ਸਕੈਨ ਦੇ ਨਤੀਜੇ ਪ੍ਰਾਪਤ ਕਰੇਗਾ ਅਤੇ ਜੇਕਰ ਨਤੀਜਿਆਂ ਬਾਰੇ ਗੱਲ ਕਰਨ ਦੀ ਲੋੜ ਹੋਈ ਤਾਂ ਤੁਹਾਡੇ ਨਾਲ ਸੰਪਰਕ ਕਰੇਗਾ।

ਤੁਹਾਨੂੰ NCSR ਵੱਲੋਂ ਇੱਕ ਨੋਟੀਫਿਕੇਸ਼ਨ (ਟੈਕਸਟ ਮੈਸੇਜ ਜਾਂ ਪੱਤਰ) ਮਿਲੇਗਾ, ਜੋ ਤੁਹਾਨੂੰ ਦੱਸੇਗਾ ਕਿ ਤੁਹਾਨੂੰ ਅੱਗੇ ਕੀ ਕਰਨ ਦੀ ਲੋੜ ਹੈ। ਇਹ ਦੋ ਸਾਲਾਂ ਬਾਅਦ ਦੁਬਾਰਾ ਘੱਟ ਖੁਰਾਕ ਵਾਲਾ ਸੀਟੀ ਸਕੈਨ ਕਰਵਾਉਣਾ, ਜਾਂ ਆਪਣੇ ਨਤੀਜਿਆਂ ਬਾਰੇ ਆਪਣੇ ਸਿਹਤ ਸੰਭਾਲ ਪ੍ਰਦਾਤਾ ਨਾਲ ਚਰਚਾ ਕਰਨਾ ਹੋ ਸਕਦਾ ਹੈ।

## ਮੇਰਾ ਨਤੀਜਾ ਕੀ ਦੱਸਦਾ ਹੈ ਅਤੇ ਅੱਗੇ ਕੀ ਹੋਵੇਗਾ?

| **ਸਕ੍ਰੀਨਿੰਗ ਦੇ ਨਤੀਜੇ** | **ਅਗਲੇ ਕਦਮ** |
| --- | --- |
| ਅਧੂਰਾ ਤਕਨੀਕੀ ਕਾਰਨਾਂ ਕਰਕੇ ਇਸ ਸਕੈਨ ਦੀ ਰਿਪੋਰਟ ਨਹੀਂ ਬਣਾਈ ਜਾ ਸਕੀ ਅਤੇ ਇਸਨੂੰ ਦੁਬਾਰਾ ਕਰਵਾਉਣ ਦੀ ਲੋੜ ਹੈ। | * ਜਦੋਂ ਤੁਹਾਨੂੰ NCSR ਜਾਂ ਤੁਹਾਡੇ ਸਿਹਤ ਸੰਭਾਲ ਪ੍ਰਦਾਤਾ ਤੋਂ ਯਾਦ-ਪੱਤਰ ਮਿਲੇਗਾ ਤਾਂ ਤੁਹਾਨੂੰ ਦੁਬਾਰਾ ਜਾਂਚ ਕਰਵਾਉਣ ਦੀ ਲੋੜ ਹੋਵੇਗੀ। |
| ਬਹੁਤ ਘੱਟ ਜ਼ੋਖਮ ਤੁਹਾਡੇ ਸਕੈਨ ਵਿੱਚ ਕੋਈ ਚਿੰਤਾ ਵਾਲੀ ਗੱਲ ਨਹੀਂ ਮਿਲੀ ਹੈ। ਹਰ 2 ਸਾਲਾਂ ਵਿੱਚ ਨਿਯਮਤ ਸਕ੍ਰੀਨਿੰਗ ਕਰਵਾਉਣਾ ਮਹੱਤਵਪੂਰਨ ਹੈ ਤਾਂ ਜੋ ਉਮਰ ਦੇ ਨਾਲ ਆ ਰਹੇ ਬਦਲਾਅ ਵੇਖੇ ਜਾ ਸਕਣ। | * NCSR ਤੁਹਾਨੂੰ ਇਹ ਜਾਣਕਾਰੀ ਦੇਵੇਗਾ ਕਿ ਕੋਈ ਮਹੱਤਵਪੂਰਨ ਗੱਲ ਨਹੀਂ ਮਿਲੀ ਅਤੇ ਤੁਹਾਨੂੰ 2 ਸਾਲਾਂ ਵਿੱਚ ਦੁਬਾਰਾ ਸਕ੍ਰੀਨਿੰਗ ਕਰਵਾਉਣੀ ਚਾਹੀਦੀ ਹੈ। * ਜਦੋਂ **2 ਸਾਲਾਂ** ਵਿੱਚ ਦੁਬਾਰਾ ਸਕ੍ਰੀਨਿੰਗ ਕਰਨ ਦਾ ਸਮਾਂ ਆਵੇਗਾ ਤਾਂ ਤੁਹਾਨੂੰ NCSR ਅਤੇ/ਜਾਂ ਤੁਹਾਡੇ ਸਿਹਤ ਸੰਭਾਲ ਪ੍ਰਦਾਤਾ ਤੋਂ ਯਾਦ-ਪੱਤਰ ਮਿਲੇਗਾ। * ਤੁਹਾਨੂੰ ਆਪਣੀ ਯੋਗਤਾ ਦੀ ਜਾਂਚ ਕਰਨ ਲਈ 2 ਸਾਲਾਂ ਵਿੱਚ ਆਪਣੇ ਸਿਹਤ ਸੰਭਾਲ ਪ੍ਰਦਾਤਾ ਕੋਲ ਵਾਪਸ ਜਾਣਾ ਪਵੇਗਾ ਅਤੇ ਘੱਟ-ਰੇਡੀਏਸ਼ਨ ਵਾਲੇ CT ਸਕੈਨ ਲਈ ਰੈਫ਼ਰਲ ਪ੍ਰਾਪਤ ਕਰਨਾ ਪਵੇਗਾ। ਸਿਗਰਟਨੋਸ਼ੀ ਦੇ ਇਤਿਹਾਸ ਦਾ ਦੁਬਾਰਾ ਮੁਲਾਂਕਣ ਕਰਨ ਦੀ ਲੋੜ ਨਹੀਂ ਹੋਵੇਗੀ। |
| ਘੱਟ ਜ਼ੋਖਮ ਤੁਹਾਡੇ ਸਕੈਨ ਵਿੱਚ ਇੱਕ ਗਿਲ੍ਹਟੀ ਮਿਲੀ ਹੈ ਪਰ ਤੁਹਾਨੂੰ ਫੇਫੜਿਆਂ ਦਾ ਕੈਂਸਰ ਹੋਣ ਦੀ ਸੰਭਾਵਨਾ ਘੱਟ ਮੰਨੀ ਜਾ ਰਹੀ ਹੈ। ਤੁਸੀਂ 12 ਮਹੀਨਿਆਂ ਵਿੱਚ ਇੱਕ ਹੋਰ ਸਕੈਨ ਕਰਵਾਉਣ ਦੀ ਲੋੜ ਹੋਵੇਗੀ। | * NCSR ਤੁਹਾਨੂੰ ਨਤੀਜੇ ਨਹੀਂ ਦੇਵੇਗਾ, ਪਰ ਤੁਹਾਨੂੰ ਆਪਣੇ ਸਿਹਤ ਸੰਭਾਲ ਪ੍ਰਦਾਤਾ ਨਾਲ ਇਨ੍ਹਾਂ ਨਤੀਜਿਆਂ ਬਾਰੇ ਗੱਲ ਕਰਨ ਦੀ ਸਿਫਾਰਿਸ਼ ਕਰੇਗਾ। * **12 ਮਹੀਨਿਆਂ** ਬਾਅਦ ਦੁਬਾਰਾ ਸਕ੍ਰੀਨਿੰਗ ਕਰਨ ਦਾ ਸਮਾਂ ਆਉਣ 'ਤੇ NCSR ਤੁਹਾਨੂੰ ਇਸ ਬਾਰੇ ਯਾਦ ਦਿਵਾਏਗਾ। * ਜਦੋਂ ਤੁਹਾਨੂੰ ਆਪਣਾ ਯਾਦ-ਪੱਤਰ ਮਿਲਦਾ ਹੈ, ਤਾਂ ਤੁਹਾਨੂੰ ਆਪਣੀ ਯੋਗਤਾ ਦੀ ਜਾਂਚ ਕਰਨ ਲਈ ਆਪਣੇ ਸਿਹਤ ਸੰਭਾਲ ਪ੍ਰਦਾਤਾ ਕੋਲ ਵਾਪਸ ਜਾਣਾ ਪਵੇਗਾ ਅਤੇ ਘੱਟ-ਰੇਡੀਏਸ਼ਨ ਵਾਲੇ CT ਸਕੈਨ ਲਈ ਰੈਫ਼ਰਲ ਲੈਣਾ ਪਵੇਗਾ। |
| ਘੱਟ ਤੋਂ ਦਰਮਿਆਨਾ ਜ਼ੋਖਮ ਜਾਂ ਦਰਮਿਆਨਾ ਜ਼ੋਖਮ ਤੁਹਾਡੇ ਸਕੈਨ ਵਿੱਚ ਇੱਕ ਜਾਂ ਵੱਧ ਗਿਲ੍ਹਟੀਆਂ ਮਿਲੀਆਂ ਹਨ, ਜਿਨ੍ਹਾਂ ਦੀ ਜ਼ਿਆਦਾ ਨਿਗਰਾਨੀ ਕਰਨ ਦੀ ਲੋੜ ਹੈ। ਤੁਹਾਡੇ ਸਕੈਨ ਦੇ ਨਤੀਜਿਆਂ 'ਤੇ ਨਿਰਭਰ ਕਰਦਿਆਂ ਤੁਹਾਨੂੰ 3 ਜਾਂ 6 ਮਹੀਨੇ ਬਾਅਦ ਇੱਕ ਹੋਰ ਸਕੈਨ ਕਰਵਾਉਣ ਦੀ ਲੋੜ ਪਵੇਗੀ। | * NCSR ਤੁਹਾਨੂੰ ਨਤੀਜੇ ਨਹੀਂ ਦੇਵੇਗਾ, ਪਰ ਤੁਹਾਨੂੰ ਆਪਣੇ ਸਿਹਤ ਸੰਭਾਲ ਪ੍ਰਦਾਤਾ ਨਾਲ ਇਨ੍ਹਾਂ ਨਤੀਜਿਆਂ ਬਾਰੇ ਗੱਲ ਕਰਨ ਦੀ ਸਿਫਾਰਿਸ਼ ਕਰੇਗਾ। * NCSR ਤੁਹਾਨੂੰ ਯਾਦ ਦਿਵਾਏਗਾ ਜਦੋਂ **3 ਜਾਂ 6 ਮਹੀਨਿਆਂ** ਬਾਅਦ ਦੁਬਾਰਾ ਸਕ੍ਰੀਨਿੰਗ ਕਰਵਾਉਣ ਦਾ ਸਮਾਂ ਹੋਵੇਗਾ। * ਤੁਹਾਨੂੰ ਆਪਣੀ ਯੋਗਤਾ ਦੀ ਜਾਂਚ ਲਈ ਆਪਣੇ ਸਿਹਤ ਸੰਭਾਲ ਪ੍ਰਦਾਤਾ ਕੋਲ ਵਾਪਸ ਜਾਣਾ ਪਵੇਗਾ ਅਤੇ ਘੱਟ-ਰੇਡੀਏਸ਼ਨ ਵਾਲੇ CT ਸਕੈਨ ਲਈ ਰੈਫ਼ਰਲ ਲੈਣਾ ਪਵੇਗਾ। |
| ਜ਼ਿਆਦਾ ਜਾਂ ਬਹੁਤ ਜ਼ਿਆਦਾ ਜ਼ੋਖਮ ਤੁਹਾਡੇ ਸਕੈਨ ਵਿੱਚ ਇੱਕ ਜਾਂ ਵੱਧ ਗਿਲ੍ਹਟੀਆਂ ਮਿਲੀਆਂ ਹਨ, ਜਿਨ੍ਹਾਂ ਦੀ ਹੋਰ ਜਾਂਚ ਕਰਨ ਦੀ ਲੋੜ ਹੈ। ਇਸਦਾ ਮਤਲਬ ਇਹ ਨਹੀਂ ਕਿ ਤੁਹਾਨੂੰ ਕੈਂਸਰ ਹੈ। ਫੇਫੜਿਆਂ ਦਾ ਕੈਂਸਰ ਹੋਣ ਦਾ ਵੱਧ ਜ਼ੋਖਮ ਹੈ, ਇਸ ਲਈ ਇਹ ਜ਼ਰੂਰੀ ਹੈ ਕਿ ਤੁਸੀਂ ਸਾਰੀਆਂ ਅੱਗੇ ਦੀਆਂ ਜਾਂਚਾਂ ਵਿੱਚ ਹਾਜ਼ਰ ਹੋਵੋ। | * NCSR ਤੁਹਾਨੂੰ ਆਪਣੇ ਨਤੀਜਿਆਂ ਬਾਰੇ ਆਪਣੇ ਸਿਹਤ ਸੰਭਾਲ ਪ੍ਰਦਾਤਾ ਨਾਲ ਗੱਲ ਕਰਨ ਲਈ ਉਤਸ਼ਾਹਿਤ ਕਰੇਗਾ। * ਤੁਹਾਡਾ ਸਿਹਤ ਸੰਭਾਲ ਪ੍ਰਦਾਤਾ ਰੇਡੀਓਲੋਜੀ ਰਿਪੋਰਟ ਨੂੰ ਵੇਖੇਗਾ ਅਤੇ ਹੋਰ ਜਾਂਚ ਲਈ ਤੁਹਾਨੂੰ ਕਿਸੇ ਮਾਹਰ ਕੋਲ ਭੇਜੇਗਾ। |
| ਫੇਫੜਿਆਂ ਦੇ ਕੈਂਸਰ ਨਾਲ ਨਾ-ਸੰਬੰਧਿਤ ਪਰ ਕਦਮ ਚੁੱਕਣ ਯੋਗ ਵਧੀਕ ਖੋਜਾਂ ਇਸ ਸਕੈਨ ਰਾਹੀਂ ਫੇਫੜਿਆਂ ਤੋਂ ਇਲਾਵਾ ਸਰੀਰ ਦੇ ਹੋਰ ਹਿੱਸੇ ਵੀ ਵੇਖੇ ਜਾ ਸਕਦੇ ਹਨ, ਜਿਵੇਂ ਕਿ ਗਰਦਨ, ਛਾਤੀ ਅਤੇ ਉੱਪਰਲਾ ਪੇਟ। ਕਈ ਵਾਰ ਇਹ ਜਾਂਚਾਂ ਫੇਫੜਿਆਂ ਵਿੱਚ (ਕੈਂਸਰ ਤੋਂ ਇਲਾਵਾ ਕਿਸੇ ਹੋਰ ਸਮੱਸਿਆ, ਜਿਵੇਂ ਕਿ ਐਮਫਾਇਸੀਮਾ) ਜਾਂ ਫੇਫੜਿਆਂ ਤੋਂ ਬਾਹਰ (ਜਿਵੇਂ ਕਿ ਦਿਲ ਦੀ ਬਿਮਾਰੀ) ਦੇ ਨਤੀਜੇ ਵਿਖਾ ਸਕਦੀਆਂ ਹਨ। | * ਤੁਹਾਡਾ ਸਿਹਤ ਸੰਭਾਲ ਪ੍ਰਦਾਤਾ ਤੁਹਾਡੇ ਨਾਲ ਕਿਸੇ ਵੀ ਹੋਰ ਟੈਸਟਾਂ ਅਤੇ ਅਗਲੇ ਕਦਮਾਂ ਦੀ ਜ਼ਰੂਰਤ ਬਾਰੇ ਗੱਲ ਕਰੇਗਾ। * ਕਿਸੇ ਵਾਧੂ ਚੀਜ਼ ਦਾ ਪਤਾ ਲੱਗਣ ਦਾ ਇਹ ਮਤਲਬ ਨਹੀਂ ਹੈ ਕਿ ਤੁਸੀਂ ਫੇਫੜਿਆਂ ਦੇ ਕੈਂਸਰ ਦਾ ਸਕ੍ਰੀਨਿੰਗ ਪ੍ਰੋਗਰਾਮ ਜਾਰੀ ਨਹੀਂ ਰੱਖ ਸਕਦੇ। |

### ਫੇਫੜਿਆਂ ਦੇ ਕੈਂਸਰ ਦਾ ਇਲਾਜ

ਜੇਕਰ ਫੇਫੜਿਆਂ ਦਾ ਕੈਂਸਰ ਮਿਲ ਜਾਂਦਾ ਹੈ, ਤਾਂ ਇਲਾਜ ਵਿੱਚ ਉਸ ਫੇਫੜੇ ਦੇ ਹਿੱਸੇ ਨੂੰ ਕੱਟ ਕੇ ਹਟਾਉਣ ਲਈ ਸਰਜਰੀ ਸ਼ਾਮਲ ਹੋ ਸਕਦੀ ਹੈ ਜਿਸਨੂੰ ਕੈਂਸਰ ਨੇ ਪ੍ਰਭਾਵਿਤ ਕੀਤਾ ਹੋਵੇ।

ਹੋਰ ਸੰਭਾਵੀ ਇਲਾਜਾਂ ਵਿੱਚ ਰੇਡੀਏਸ਼ਨ ਥੈਰੇਪੀ ਅਤੇ ਕੀਮੋਥੈਰੇਪੀ ਸ਼ਾਮਲ ਹਨ। ਤੁਸੀਂ ਮਿਲੇ-ਜੁਲੇ ਇਲਾਜ ਵੀ ਕਰਵਾ ਸਕਦੇ ਹੋ।

## ਫ਼ੈਸਲਾ ਸਹਾਇਕ ਟੂਲ

ਯਾਦ ਰੱਖੋ, ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਵਿੱਚ ਭਾਗ ਲੈਣਾ ਤੁਹਾਡੀ ਆਪਣੀ ਮਰਜ਼ੀ ਹੈ। ਇਹ ਫ਼ੈਸਲਾ ਕਰਨ ਵਿੱਚ ਹੇਠਾਂ ਦਿੱਤਾ ਟੂਲ ਤੁਹਾਡੀ ਮੱਦਦ ਕਰੇਗਾ ਕਿ ਤੁਹਾਡੇ ਲਈ ਕੀ ਮਹੱਤਵਪੂਰਨ ਹੈ।

### ਆਪਣੇ ਆਪ ਤੋਂ ਪੁੱਛੋ: ਫੇਫੜਿਆਂ ਦੇ ਕੈਂਸਰ ਲਈ ਸਕ੍ਰੀਨਿੰਗ ਕਰਵਾਉਣ ਬਾਰੇ ਫ਼ੈਸਲਾ ਕਰਦੇ ਸਮੇਂ ਤੁਹਾਡੇ ਲਈ ਕੀ ਮਹੱਤਵਪੂਰਨ ਹੈ?

ਇਸ ਗੱਲ 'ਤੇ ਨਿਰਭਰ ਕਰਦੇ ਹੋਏ ਕਿ ਇਹ ਤੁਹਾਡੇ ਲਈ ਕਿੰਨਾ ਮਹੱਤਵਪੂਰਨ ਹੈ, ਹਰੇਕ ਕਥਨ ਨੂੰ 1 ਤੋਂ 5 ਤੱਕ ਦਰਜਾ ਦਿਓ, ਜਿੱਥੇ 1 ਦਾ ਅਰਥ ਹੈ ‘ਮਹੱਤਵਪੂਰਨ ਨਹੀਂ’ ਅਤੇ 5 ਦਾ ਅਰਥ ਹੈ ‘ਬਹੁਤ ਮਹੱਤਵਪੂਰਨ’।

| **ਕਥਨ** | **1** | **2** | **3** | **4** | **5** |
| --- | --- | --- | --- | --- | --- |
| **ਲੱਛਣ ਆਉਣ ਤੋਂ ਪਹਿਲਾਂ, ਫੇਫੜਿਆਂ ਦੇ ਕੈਂਸਰ ਨੂੰ ਜਲਦੀ ਲੱਭਣਾ?**  (ਜਿਵੇਂ ਕਿ ਬਿਨਾਂ ਕਿਸੇ ਕਾਰਨ ਦੇ ਲਗਾਤਾਰ ਖੰਘਣਾ ਜਾਂ ਖੰਘ ਵਿੱਚ ਖ਼ੂਨ ਆਉਣਾ) |  |  |  |  |  |
| **ਕੈਂਸਰ ਨੂੰ ਜਲਦੀ ਲੱਭਣਾ ਜਦੋਂ ਇਲਾਜ ਦੇ ਵਧੇਰੇ ਵਿਕਲਪ ਉਪਲਬਧ ਹੁੰਦੇ ਹਨ?** |  |  |  |  |  |
| **ਆਪਣੀ ਫੇਫੜਿਆਂ ਦੀ ਸਿਹਤ ਬਾਰੇ ਮਨ ਦੀ ਸ਼ਾਂਤੀ ਪ੍ਰਾਪਤ ਕਰਨਾ?** |  |  |  |  |  |
| **ਸਿਗਰਟਨੋਸ਼ੀ ਦੇ ਇਤਿਹਾਸ ਬਾਰੇ ਗੱਲ ਕਰਨ ਅਤੇ ਛੱਡਣ ਲਈ ਸਹਾਇਤਾ ਲੈਣ ਦਾ ਮੌਕਾ ਮਿਲਣਾ?** |  |  |  |  |  |

### ਆਪਣੇ ਆਪ ਤੋਂ ਪੁੱਛੋ: ਤੁਸੀਂ ਹੇਠਾਂ ਦਿੱਤੀਆਂ ਚੀਜ਼ਾਂ ਬਾਰੇ ਕਿੰਨੇ ਚਿੰਤਤ ਹੋ:

ਇਸ ਗੱਲ 'ਤੇ ਨਿਰਭਰ ਕਰਦੇ ਹੋਏ ਕਿ ਤੁਸੀਂ ਕਿੰਨੇ ਚਿੰਤਤ ਹੋ, ਹਰੇਕ ਕਥਨ ਨੂੰ 5 ਤੋਂ 1 ਤੱਕ ਦਰਜਾ ਦਿਓ, ਜਿੱਥੇ 5 ਦਾ ਅਰਥ ਹੈ 'ਬਹੁਤ ਚਿੰਤਤ' ਅਤੇ 1 ਦਾ ਅਰਥ ਹੈ 'ਕੋਈ ਚਿੰਤਾ ਨਹੀਂ'।

| **ਕਥਨ** | **5** | **4** | **3** | **2** | **1** |
| --- | --- | --- | --- | --- | --- |
| **ਫੇਫੜਿਆਂ ਦੇ ਕੈਂਸਰ ਦੀ ਸਕ੍ਰੀਨਿੰਗ ਵਿੱਚ ਹਿੱਸਾ ਲੈਣ ਬਾਰੇ ਚਿੰਤਤ ਹੋ?** |  |  |  |  |  |
| **ਰੇਡੀਏਸ਼ਨ ਦੇ ਸੰਪਰਕ ਵਿੱਚ ਆਉਣ ਬਾਰੇ?** |  |  |  |  |  |
| **ਝੂਠਾ ਸਕਾਰਾਤਮਕ ਨਤੀਜਾ ਆਉਣ ਬਾਰੇ?**  (ਭਾਵ ਸਕੈਨ ਕਹਿੰਦਾ ਹੈ ਕਿ ਤੁਹਾਨੂੰ ਕੈਂਸਰ ਹੋ ਸਕਦਾ ਹੈ, ਪਰ ਅੱਗੇ ਦੀ ਜਾਂਚ ਦੱਸਦੀ ਹੈ ਕਿ ਨਹੀਂ ਹੈ) |  |  |  |  |  |
| **ਘੱਟ-ਰੇਡੀਏਸ਼ਨ ਵਾਲੇ CT ਸਕੈਨ ਤੋਂ ਮਿਲੇ ਨਤੀਜਿਆਂ ਦੀ ਜਾਂਚ ਕਰਨ ਲਈ ਹੋਰ ਟੈਸਟ ਕਰਵਾਉਣੇ ਪੈਣ ਬਾਰੇ?** |  |  |  |  |  |

### 

### ਹੁਣ ਆਪਣੇ ਉੱਪਰ ਦਿੱਤੇ ਜਵਾਬਾਂ 'ਤੇ ਨਜ਼ਰ ਮਾਰੋ

ਜੇਕਰ ਤੁਹਾਡੇ ਜ਼ਿਆਦਾਤਰ ਜਵਾਬ ਸੱਜੇ ਪਾਸੇ ਹਨ, ਤਾਂ ਤੁਸੀਂ ਸਕ੍ਰੀਨਿੰਗ ਕਰਵਾਉਣ ਦੇ ਹੱਕ ਵਿੱਚ ਹੋ। ਜੇਕਰ ਤੁਹਾਡੇ ਜ਼ਿਆਦਾਤਰ ਜਵਾਬ ਖੱਬੇ ਪਾਸੇ ਹਨ, ਤਾਂ ਤੁਸੀਂ ਸਕ੍ਰੀਨਿੰਗ ਨਾ ਕਰਵਾਉਣ ਦੇ ਹੱਕ ਵਿੱਚ ਹੋ

|  |  |  |  |
| --- | --- | --- | --- |
| |  |  | | --- | --- | | ਫੇਫੜਿਆਂ ਦੇ ਕੈਂਸਰ ਦੇ ਰਾਸ਼ਟਰੀ ਸਕ੍ਰੀਨਿੰਗ ਪ੍ਰੋਗਰਾਮ ਬਾਰੇ ਵਧੇਰੇ ਜਾਣਕਾਰੀ ਲੈਣ ਲਈ QR ਕੋਡ  ਫੇਫੜਿਆਂ ਦੇ ਕੈਂਸਰ ਦੇ ਰਾਸ਼ਟਰੀ ਸਕ੍ਰੀਨਿੰਗ ਪ੍ਰੋਗਰਾਮ ਬਾਰੇ ਵਧੇਰੇ ਜਾਣਕਾਰੀ ਲੈਣ ਲਈ ਇੱਥੇ ਜਾਓ: [www.health.gov.au/nlcsp](http://www.health.gov.au/nlcsp) | ਸਿਗਰਟਨੋਸ਼ੀ ਛੱਡਣ ਵਿੱਚ ਮੱਦਦ ਲੈਣ ਲਈ ਇੱਥੇ ਜਾਓ: [www.quit.org.au](http://www.quit.org.au) | |  |

ਇਹ ਸਰੋਤ ਸਿਡਨੀ ਯੂਨੀਵਰਸਿਟੀ ਵਿਖੇ ਇੰਟਰਨੈਸ਼ਨਲ ਐਸੋਸੀਏਸ਼ਨ ਫਾਰ ਦ ਸਟੱਡੀ ਆਫ਼ ਲੰਗ ਕੈਂਸਰ (International Association for the Study of Lung Cancer, IASLC) ਵੱਲੋਂ ਦਿੱਤੀ ਗਈ ਮਾਲੀ ਸਹਾਇਤਾ ਨਾਲ ਤਿਆਰ ਕੀਤਾ ਗਿਆ ਸੀ ਅਤੇ ਇਸਨੂੰ ਆਸਟ੍ਰੇਲੀਆਈ ਸਰਕਾਰ ਵੱਲੋਂ ਮਿਲੀ ਵਿੱਤੀ ਸਹਾਇਤਾ ਨਾਲ ਮੈਲਬੌਰਨ ਯੂਨੀਵਰਸਿਟੀ ਵਿਖੇ ਢਾਲਿਆ ਗਿਆ ਸੀ।